CELEX: 62019TN0193
Language: hu
Date: 2019-04-04 00:00:00
Title: T-193/19. sz. ügy: 2019. április 4-én benyújtott kereset — Achema és Achema Gas Trade kontra Bizottság

17.6.2019   
            
            
               HU
            
            
               Az Európai Unió Hivatalos Lapja
            
            
               C 206/50
            
         
      2019. április 4-én benyújtott kereset — Achema és Achema Gas Trade kontra Bizottság
      (T-193/19. sz. ügy)
      (2019/C 206/52)
      Az eljárás nyelve: angol
      
         Felek
      
      
         Felperesek: Achema AB (Jonava, Litvánia) és Achema Gas Trade UAB (Jonava) (képviselők: J. Ruiz Calzado, J. Wileur és N. Solárová ügyvédek)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg az Európai Bizottság által a SA.44678 (2018/N) állami támogatás — Litvánia — A litvániai LNG Terminálra nyújtott támogatás módosítása ügyében 2018. október 31-én hozott C(2018) 7141 final határozatot;
               
            
                  —
               
               
                  a Bizottságot és a Bizottság támogatása érdekében beavatkozó bármely felet kötelezze a költségek viselésére.
               
            
         Jogalapok és fontosabb érvek
      
      A kereset alátámasztása érdekében a felperesek egyetlen jogalapra hivatkoznak, amely szerint a Bizottság elmulasztotta megindítani a hivatalos vizsgálati eljárást, ezáltal pedig megfosztotta a felpereseket és az egyéb érintett harmadik feleket az EUMSZ 108. cikk (2) bekezdése szerinti eljárási jogaiktól.
      
                  —
               
               
                  A felperesek azzal érvelnek, hogy a jelen ügyben rendelkezésre álló valamennyi bizonyíték arra utal, hogy a Bizottság részéről kétségeknek kellett volna felmerülniük az állami támogatás belső piaccal való összeegyeztethetőségével kapcsolatban, és ezért hivatalos vizsgálati eljárást kellett volna indítania. A bizonyítékok sora az előzetes vizsgálati eljárás időtartamából, a megtámadott határozat elfogadásának egyéb körülményeiből és a határozat tartalmában megjelenő hiányosságokból áll össze, amely határozat nincs kellőképpen megindokolva, és súlyos értékelési hibákat tartalmaz. A felperesek ezenkívül azt állítják, hogy a Bizottság figyelmen kívül hagyott nagyon lényeges szempontokat, amelyeket meg kellett volna vizsgálnia, mielőtt arra a következtetésre jutott, hogy elegendő információval rendelkezik ahhoz, hogy a támogatást a belső piaccal összeegyeztethetőnek nyilvánítsa.
               
            
                  —
               
               
                  A felperesek különösen azt állítják, hogy: i. az általános gazdasági érdekű szolgáltatás (ágész) iránti igénnyel és az annak terjedelmével kapcsolatos értékelés hibás és elégtelen; ii. a Bizottság tévesen állapította meg, hogy a támogatás összhangban van az ágész-keretszabállyal; iii. a megtámadott határozat nem értékelte kellőképpen a támogatás legutóbbi módosításait, és ezért nincs kellőképpen megindokolva; iv. a megtámadott határozatban a támogatási intézkedések szükségességével és arányosságával kapcsolatban kifejtett értékelés hibás és elégtelen; és v. a megtámadott határozat nem értékeli kellőképpen a Litvánia gázellátásában és a többi tagállammal folytatott kereskedelemben a versenyre gyakorolt jelentős hatást.